...Oddo* vicecomes, filius Heinrici* ducis, dedit sancto Benigno quandam ęcclesiam, sitam juxta muros castri, quod dicitur Belnum, antiquitus in honore sancti Stephani sacratam, sed jam per multa curricula annorum destructam. Quam ipse et ejus uxor, Hingala* dicta, a fundamentis in ampliorem statum reedificantes, abbatis W[illelmi] ac Divionensium abbatum providentię perpetuo dederunt. Et, ut monachis ibi commanentibus non deessent stipendia, dedit ad ipsum locum in comitatu Dusmensi villam, Empilliacus Siccus vocatam, cum appenditiis omnibus et consuetudinariis exactionibus, ab his etiam qui francorum nomine censentur pro debito exigendis. Dedit in Milleponto villa terras arabiles, et vineas in Polmarco, in Valilias mansum ad manendum, vineas et prata. [233 II] Et ut donatio ista perpetualiter maneret, Rotberti* regis Francorum, interveniente domno Walterio* episcopo, in cujus diocesi erat memoratus locus, et Ottone* ad cujus beneficium pertinebat comite, petiit regali precepto firmari ad nomen sancti Benigni jure perpetuo possidendum. Factum est hoc preceptum anno incarnati Verbi .MV.